Το όνομα «Μακεδονία του Ίλιντεν» (το οποίο παραπέμπει στις δύο ιστορικές εξεγέρσεις του 1903 και του 1945) είναι, σύμφωνα με πληροφορίες οι οποίες προέρχονται κυρίως από την πλευρά της ΠΓΔΜ, η νέα σύνθετη ονομασία που πρότεινε ο Ζόραν Ζάεφ στον Αλέξη Τσίπρα στις τελευταίες επαφές που είχαν στη Σόφια.

Σύμφωνα με τις εκτιμήσεις της κυβέρνησης των Σοσιαλιστών της γειτονικής χώρας, το συγκεκριμένο όνομα, θα έδινε λύση και στο erga omnes, καθώς δεν θα μπορούσαν να το αρνηθούν ούτε στη αντιπολίτευση, ανοίγοντας το δρόμο και για τη συνταγματική αναθεώρηση.

Προφανώς, κάτι τέτοιο δεν είναι οριστικό, καθώς τέτοιες ονομασίες είχαν τεθεί στο τραπέζι στη γειτονική χώρα και στο πρόσφατο παρελθόν (π.χ. Μακεδονία του Κρούσεβο).

Επίσης, δεν είναι σαφές αν η Αθήνα έχει αποδεχθεί ότι μια τέτοια ονομασία αποτελεί βάση συζήτησης για πιθανή λύση, ή αν πρόκειται απλά για έναν ελιγμό της κυβέρνησης της ΠΓΔΜ, προκειμένου οι διαπραγματεύσεις να αποκτήσουν μια ρεαλιστική δυναμική.